62018TJ0432_RES
Kawża T‑432/18
Peeter Palo
vs
Il‑Kummissjoni Ewropea
Sentenza tal-Qorti Ġenerali (It-Tieni Awla) tas‑16 ta’ Ottubru 2019
“Servizz pubbliku – Membri tal-persunal temporanju – Pensjonijiet – Modalitajiet tal-iskema tal-pensjoni – Allowance għall-firda – Artikolu 12(2) tal-Anness VIII tar-Regolamenti tal-Persunal – Prinċipji ta’ ugwaljanza fit-trattament u ta’ nondiskriminazzjoni – Aspettattivi leġittimi – Prinċipju ta’ amministrazzjoni tajba – Dmir ta’ premura”
Uffiċjali – Membri tal-persunal temporanju – Allowance għall-firda – Kundizzjonijiet għall-għoti – Artikolu 12(2) tal-Anness VIII tar-Regolamenti tal-Persunal – Interpretazzjoni stretta
(Regolamenti tal-Persunal, Anness VIII, Artikolu 12(2))
(ara l-punti 23 sa 25, 27, 28)
Uffiċjali – Ugwaljanza fit-trattament – Limiti – Vantaġġ mogħti illegalment
(ara l-punti 37 sa 39)
Uffiċjali – Prinċipji – Protezzjoni tal-aspettattivi leġittimi – Kundizzjonijiet
(Regolamenti tal-Persunal, Anness VIII, Artikolu 12(2))
(ara l-punti 45, 46, 49)
Uffiċjali – Dmir ta’ premura tal-amministrazzjoni – Portata – Limiti
(Karta tad-Drittijiet Fundamentali tal-Unjoni Ewropea, Artikolu 41)
(ara l-punti 60 sa 62)
Sunt
Fis-sentenza Palo vs Il‑Kummissjoni (T‑432/18), mogħtija fis‑16 ta’ Ottubru 2019, il-Qorti Ġenerali ċaħdet it-talba ta’ ex membru tal-persunal temporanju intiża, minn naħa, għall-annullament tad-deċiżjoni tal-Kummissjoni li ma tagħtiħx l-allowance għall-firda prevista fl-Artikolu 12(2) tal-Anness VIII tar-Regolamenti tal-Persunal u tad-deċiżjoni li tiċħad l-ilment imressaq kontriha u, min-naħa l-oħra, għall-kumpens għad-dannu materjali u morali li r-rikorrent allegatament ġarrab b’riżultat ta’ dawn id-deċiżjonijiet.
Ir-rikorrent ġie ingaġġat bħala membru tal-persunal temporanju mal-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) mill‑1 ta’ Diċembru 2010 sal‑31 ta’ Awwissu 2017. Fid‑19 ta’ Ġunju 2017, huwa talab l-għoti ta’ allowance għall-firda skont l-Artikolu 12(2) tal-Anness VIII tar-Regolamenti tal-Persunal. F’dan ir-rigward, ir-rikorrent iċċertifika, minn naħa, li kien wettaq, sa mid-dħul fil-kariga tiegħu mal-Europol, ħlasijiet ta’ ammont ta’ EUR 14200 lil kumpannija tal-assigurazzjoni privata, għall-istabbiliment jew għaż-żamma tad-drittijiet tiegħu għall-pensjoni u, min-naħa l-oħra, li kien ikkonkluda, fl‑1 ta’ Diċembru 2014, tieni kuntratt ta’ assigurazzjoni mal-istess kumpannija li l-ammont tal-kontribuzzjonijiet tiegħu kellu jammonta għal EUR 87460. Fil‑5 ta’ Ottubru 2017, il-Kummissjoni ċaħdet it-talba tar-rikorrent billi sostniet li l-Artikolu 12(2) tal-Anness VIII tar-Regolamenti tal-Persunal kien jeżiġi li l-kontribuzzjonijiet imħallsa lil skema tal-pensjoni privata jkunu “konsistenti” ma’ dawk imħallsa lill-iskema tal-pensjoni tal-istituzzjonijiet tal-Unjoni Ewropea (iktar ’il quddiem l-“IPIUE”) matul l-istess perijodu, fatt li ma kienx il-każ f’dan il-każ, peress li l-kontribuzzjonijiet imħallsa lill-IPIUE kienu jammontaw għal EUR 65 334.95. Barra minn hekk, it-tieni kuntratt ma setax jittieħed inkunsiderazzjoni minħabba li dan ma kienx ġie konkluż sa mid-dħul fil-kariga tar-rikorrent. Il-Kummissjoni, fl-aħħar nett, fakkret li r-rikorrent kien madankollu jissodisfa r-rekwiżiti għal trasferiment lejn skema oħra, skont l-Artikolu 12(1)(b) tal-Anness VIII tar-Regolamenti tal-Persunal. F’dan il-kuntest, ir-rikorrent ibbaża ruħu, fost oħrajn, fuq ksur tal-Artikolu 12(2) tal-Anness VIII tar-Regolamenti tal-Persunal.
Il-Qorti Ġenerali fakkret, qabel kollox, li l-allowance għall-firda, imsemmija fl-Artikolu 12(2) tal-Anness VIII tar-Regolamenti tal-Persunal, ma tikkostitwixxix allowance għat-tmiem tal-impjieg li l-membru tal-persunal ikkonċernat ikollu dritt għaliha, ex officio, fil-mument tax-xoljiment jew tal-iskadenza tal-kuntratt tiegħu, iżda miżura pekunjarja u derogatorja li taqa’ fil-kuntest ta’ dispożizzjonijiet tar-Regolamenti tal-Persunal fil-qasam tas-sigurtà soċjali. Għaldaqstant, din id-dispożizzjoni għandha tiġi interpretata b’mod strett. Skont il-Qorti Ġenerali, mill-kliem ta’ din id-dispożizzjoni jirriżulta li l-ħlasijiet lill-iskema tal-pensjoni nazzjonali jew privata magħżula mill-membru tal-persunal għandhom jitwettqu għall-istabbiliment jew għaż-żamma tad-drittijiet tiegħu għall-pensjoni. Għalhekk, din id-dispożizzjoni teżiġi, sabiex jiġu evitati s-sitwazzjonijiet li fihom membru tal-persunal isib ruħu mingħajr dħul suffiċjenti fl-età tal-irtirar u ma jkollux għażla oħra ħlief li jirrikorri għall-għajnuna soċjali tal-Istati Membri, minkejja l-kisba ta’ drittijiet fi ħdan l-IPIUE li jistgħu jiġu ttrasferiti lejn skema oħra, li dawn il-ħlasijiet jiggarantixxu lill-membru tal-persunal pensjoni tal-irtirar, jiġifieri pensjoni ta’ kull xahar li huwa jirċievi fl-età tal-irtirar. Minn dan isegwi li interpretazzjoni stretta tal-Artikolu 12(2) tal-Anness VIII tar-Regolamenti tal-Persunal, tippreżumi neċessarjament li l-ħlasijiet imwettqa lil tali skema tal-pensjoni nazzjonali jew privata għandhom ikunu jistgħu joffru, bħala tali, lill-membru tal-persunal ikkonċernat, kopertura suffiċjenti fl-età tal-irtirar, li tiżguralu pensjoni tal-irtirar li teskludi kull rikors għall-għajnuna soċjali tal-Istati Membri.
F’dan ir-rigward, il-Qorti Ġenerali ppreċiżat li sabiex jiġi ddeterminat jekk dawn il-ħlasijiet humiex tali li jiggarantixxu pensjoni tal-irtirar li teskludi kull rikors għall-għajnuna soċjali tal-Istati Membri, għandha ssir evalwazzjoni każ b’każ. Din l-evalwazzjoni timplika li jittieħdu inkunsiderazzjoni l-elementi ta’ fatt rilevanti speċifiċi għall-każ inkwistjoni bħalma huma, b’mod partikolari, in-natura tal-assigurazzjoni għall-pensjoni inkwistjoni, l-ammont tal-ħlasijiet imwettqa għal dan il-għan mill-membru tal-persunal ikkonċernat sa mid-dħul fil-kariga tiegħu jew id-dħul raġonevolment prevedibbli li jista’ jiġi ġġenerat minn dawn il-ħlasijiet u li jista’ jiġi rċevut fl-età tal-irtirar.
F’dan il-każ, il-Qorti Ġenerali kkonkludiet li l-ħlasijiet ta’ ammont ta’ EUR 14200 imwettqa mir-rikorrent lill-kumpannija tal-assigurazzjoni privata sa mid-dħul fil-kariga tiegħu manifestament ma kienux adegwati sabiex tiġi żgurata fir-rigward tiegħu pensjoni tal-irtirar sodisfaċenti, li teskludi kull rikors għall-għajnuna soċjali tal-Istati Membri. Fir-rigward tal-ħlasijiet imwettqa abbażi tat-tieni kuntratt konkluż mir-rikorrent mal-istess kumpannija tal-assigurazzjoni privata, il-Qorti Ġenerali kkonfermat li dawn ma jistgħux jittieħdu inkunsiderazzjoni mill-Kummissjoni, peress li dawn ma twettqux sa mid-dħul fil-kariga tiegħu, hekk kif jeżiġi l-Artikolu 12(2) tal-Anness VIII tar-Regolamenti tal-Persunal.
Għaldaqstant, wara li ċaħdet ukoll il-motivi l-oħra mressqa mir-rikorrent, ibbażati fuq ksur tal-prinċipju ta’ ugwaljanza fit-trattament u ta’ nondiskriminazzjoni, ta’ protezzjoni tal-aspettattivi leġittimi, ta’ amministrazzjoni tajba kif ukoll tad-dmir ta’ premura, il-Qorti Ġenerali ċaħdet ir-rikors kollu kemm hu.